CELEX: 32012H0724(22)
Language: hu
Date: 2012-07-10 00:00:00
Title: A Tanács ajánlása ( 2012. július 10. ) Szlovákia 2012. évi nemzeti reformprogramjáról és Szlovákia 2012–2015-ös időszakra vonatkozó stabilitási programjáról szóló tanácsi vélemény adásáról

24.7.2012   
            
            
               HU
            
            
               Az Európai Unió Hivatalos Lapja
            
            
               C 219/74
            
         A TANÁCS AJÁNLÁSA
   (2012. július 10.)
   Szlovákia 2012. évi nemzeti reformprogramjáról és Szlovákia 2012–2015-ös időszakra vonatkozó stabilitási programjáról szóló tanácsi vélemény adásáról
   2012/C 219/22
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre és különösen annak 121. cikkének (2) bekezdésére és 148. cikkének (4) bekezdésére,
   tekintettel a költségvetési egyenleg felügyeletének megerősítéséről és a gazdaságpolitikák felügyeletéről és összehangolásáról szóló, 1997. július 7-i 1466/97/EK tanácsi rendeletre (1) és különösen annak 5. cikkének (2) bekezdésére,
   tekintettel az Európai Bizottság ajánlására,
   tekintettel az Európai Tanács következtetéseire,
   tekintettel a Foglalkoztatási Bizottság véleményére,
   a Gazdasági és Pénzügyi Bizottsággal folytatott konzultációt követően,
   mivel:
   
               (1)
            
            
               Az Európai Tanács 2010. március 26-án jóváhagyta a Bizottság „Európa 2020” elnevezésű, a gazdaságpolitikák fokozott összehangolásán alapuló, a foglalkoztatást és növekedést célzó új stratégia elindításáról szóló javaslatát, amely stratégia azokra a kulcsfontosságú területekre összpontosít, amelyeken fellépésre van szükség annak érdekében, hogy Európa növelhesse a fenntartható növekedés és a versenyképesség területén rejlő lehetőségeit.
            
         
               (2)
            
            
               A Tanács 2010. július 13-án elfogadta a tagállamok és az Unió gazdaságpolitikáira vonatkozó átfogó iránymutatásokról szóló ajánlást (2010–2014), 2010. október 21-én pedig elfogadta a tagállamok foglalkoztatáspolitikáira vonatkozó iránymutatásokról szóló határozatot (2), melyek együtt alkotják az „integrált iránymutatásokat”. A tagállamok felkérést kaptak, hogy nemzeti gazdaság- és foglalkoztatáspolitikájukban vegyék figyelembe az integrált iránymutatásokat.
            
         
               (3)
            
            
               A Tanács 2011. július 12-én ajánlást (3) fogadott el Szlovákia 2011. évi nemzeti reformprogramjáról, valamint véleményt adott Szlovákiának a 2011–2014-es időszakra vonatkozó, aktualizált stabilitási programjáról.
            
         
               (4)
            
            
               A Bizottság 2011. november 23-án elfogadta a második éves növekedési jelentést, amely az Európa 2020 stratégiára épülve elindítja az előzetes és integrált gazdaságpolitikai koordináció második európai szemeszterét. A Bizottság a makrogazdasági egyensúlyhiányok megelőzéséréről és kiigazításáról szóló, 2011. november 16-i 1176/2011/EU európai parlamenti és tanácsi rendelet (4) alapján 2012. február 14-én elfogadta a riasztási mechanizmus keretében készült jelentést, amelyben Szlovákiát nem sorolta azon tagállamok közé, amelyek vonatkozásában részletes vizsgálatra kerül sor.
            
         
               (5)
            
            
               A Tanács 2011. december 1-jén következtetéseket fogadott el, amelyekben felhívta a szociális védelemmel foglalkozó bizottságot, hogy a Foglalkoztatási Bizottsággal és más bizottságokkal együttműködésben nyújtsa be a Tanácsnak az Európa 2020 szakpolitikai ciklus keretében javasolt intézkedésekkel kapcsolatos észrevételeit. Az említett észrevételek a Foglalkoztatási Bizottság véleményének részét képezik.
            
         
               (6)
            
            
               Az Európai Parlament az 1466/97/EK rendelettel összhangban megfelelően részt vett az európai szemeszterben, és 2012. február 15-én elfogadta a 2012. évi éves növekedési jelentés foglalkoztatási és szociális vonatkozásairól szóló állásfoglalást és a 2012. évi éves növekedési jelentéshez való hozzájárulásról szóló állásfoglalást.
            
         
               (7)
            
            
               2012. március 2-án az Európai Tanács elfogadta a pénzügyi stabilitást, a költségvetési konszolidációt és a növekedés előmozdítását célzó prioritásokat. Hangsúlyozta, hogy differenciált és növekedést elősegítő költségvetési konszolidációt kell végrehajtani, helyre kell állítani a gazdaságnak történő hitelnyújtás normál feltételeit, ösztönözni kell a növekedést és a versenyképességet, kezelni kell a munkanélküliséget és a válság társadalmi következményeit, valamint korszerűsíteni kell a közigazgatást.
            
         
               (8)
            
            
               Az Európai Tanács 2012. március 2-án arra is felkérte az Euro Plusz Paktumban részt vevő tagállamokat, hogy vállalásaikat kellő időben nyújtsák be ahhoz, hogy azokat stabilitási vagy konvergenciaprogramjukba, valamint nemzeti reformprogramjukba beépíthessék.
            
         
               (9)
            
            
               Szlovákia 2012. április 30-án benyújtotta a 2012–2015-ös időszakra vonatkozó stabilitási programját, valamint 2012. évi nemzeti reformprogramját. A kapcsolódási pontok figyelembevétele érdekében a két program értékelésére egyidejűleg került sor.
            
         
               (10)
            
            
               A stabilitási programnak az 1466/97/EK rendelet szerinti értékelése alapján a Tanács úgy véli, hogy a stabilitási programban szereplő költségvetési előrejelzéseket alátámasztó makrogazdasági forgatókönyv megalapozott. A forgatókönyv lényegében összhangban van a Bizottság szolgálatainak 2012. tavaszi előrejelzésével, bár az utóbbi némileg magasabb reál GDP-növekedést feltételez 2012-ben. A stabilitási programban körvonalazott költségvetési stratégia kifejezett célja az államháztartás hosszú távú fenntarthatóságának biztosítása. Az ennek elérését szolgáló közbülső lépések a következők: a 2012. évi költségvetés szigorú végrehajtása és az államháztartási hiánynak a GDP 3 %-a alá csökkentése 2013-ig, azaz a Tanács által a túlzott hiány korrekciójára meghatározott határidőig. Az államháztartási hiánycél 2013-ra tervezett elérése azonban kudarcot vallhat. A stabilitási program az egyensúlyközeli költségvetésről a GDP 0,5 %-át kitevő strukturális deficitre módosította a középtávú költségvetési célt, amelyet a program időtartama alatt előreláthatóan nem ér el az ország. Az új középtávú költségvetési cél megfelelően tükrözi a Stabilitási és Növekedési Paktumban meghatározott követelményeket. Az (újraszámított) strukturális költségvetési egyenleg (5) alapján a 2010–2013-as időszakban az átlagos éves költségvetési kiigazítás eléri a GDP 1,3 %-át, ami jóval meghaladja a Tanács által ajánlott, szükséges értéket, míg a fennmaradó költségvetési kiigazítás némileg az időszak végére, 2013-ra helyeződik. A 2013. évi célok elérését kockázatok övezik, mivel a javasolt bevételi intézkedések elmaradhatnak a céltól; egyrészt nehéznek bizonyulhat egyszerre végrehajtani valamennyi kisebb léptékű intézkedést, másrészt Szlovákia esetében már korábban is többször előfordult a hiánycélok utólagos, felfelé történő módosítása.
               Emellett a további átfogó kiadáscsökkentő intézkedések középtávon fenntarthatatlannak bizonyulhatnak. 2014–2015 tekintetében az átlagos éves költségvetési kiigazítás a GDP 0,3 %-a, ami elmarad a középtávú költségvetési célt még el nem ért országoktól elvárt 0,5 %-os GDP-arányos kiigazítástól. Mindamellett a stabilitási program szerint az államháztartási kiadások növekedési üteme – figyelembe véve a diszkrecionális bevételi intézkedéseket – a stabilitási program távolabbi éveiben összhangban van a Stabilitási és Növekedési Paktumban meghatározott kiadási referenciaértékkel. Az államadósság jóval a GDP 60 %-a alatt marad. Bár Szlovákia elfogadta a Költségvetési Tanács felállításáról szóló jogszabályt, a testület még nem jött létre, és nem kerültek elfogadásra a kiadások felső határával kapcsolatos jogszabályok sem.
            
         
               (11)
            
            
               Tekintettel a további kiadásalapú konszolidáció lehetőségének csökkenésére, valamint arra, hogy támogatni kell a konvergencia folytatását az olyan kulcsfontosságú területekre irányuló ráfordításokon keresztül, mint az oktatás, az innováció és a közlekedési infrastruktúra, szükség lenne olyan intézkedések elfogadására, amelyek az adóalap szélesítését, az adókikerülés korlátozását és az adózási fegyelem javítását célozzák, anélkül, hogy hatással lennének a rövid távú növekedési kilátásokra. További jelentős bevételeket eredményezhetne, ha sikerülne kezelni a hozzáadottérték-adó beszedésének jelenleg igen rossz – az Európai Unión belül a leggyengébbek közé tartozó – hatékonyságát. Lenne még lehetőség a növekedést legkevésbé érintő adókból, például az ingatlanadóból és a környezetvédelmi adókból származó bevételek növelésére is. A munkajövedelmek tényleges adóztatása az egyes foglalkoztatási típusok esetében eltérő. Ez ösztönzi a rugalmasabb foglalkoztatási megoldások terjedését, ami rövid és hosszú távon is kedvezőtlenül hat az államháztartásra.
            
         
               (12)
            
            
               Szlovákia csak részben kezelte az államháztartás hosszú távú fenntarthatóságának problémáját, mivel nem hajtotta végre a nyugdíjrendszer felosztó-kirovó pillérének tervezett átalakítását. Intézkedések történtek ugyanakkor a tőkefedezeti nyugdíjpillér életképességének növelésére. Mindazonáltal a bizonytalan jogi környezet és a múltban végrehajtott gyakori jelentős módosítások nem elhanyagolható mértékű alkalmazkodási költségeket okoztak, és bizonytalanságot keltettek a tőkefedezeti pillérben.
            
         
               (13)
            
            
               Nem történtek számottevő intézkedések a munkanélküliség problémájának kezelésére. Tovább kell javítani az aktív munkaerő-piaci intézkedések hatékonyságát, és bővíteni kell a foglalkoztatási szolgálatok kapacitását. Intézkedéseket kell elfogadni az időskorúak és a nők munkaerő-piaci részvételének növelése érdekében, különösen a gyermekgondozás feltételeinek javításán keresztül. Az összes kötelező befizetést tartalmazó adóteher továbbra is viszonylag magas az alacsony jövedelműek esetében, és a munkát keresők egy része kevés ösztönzést kap arra, hogy a szociális segélyeket alacsony jövedelmű munkára cserélje.
            
         
               (14)
            
            
               Csupán korlátozott intézkedések történek az oktatási és képzési rendszer alacsony színvonalának emelésére. Az ifjúsági munkanélküliség magas szintjének csökkentése érdekében késedelem nélkül el kell fogadni és végre kell hajtani az ifjúsági cselekvési tervet a Szlovákia–Bizottság közös cselekvési csoport ifjúsági munkanélküliségről szóló következtetéseivel összhangban, és meg kell kezdeni a szakképzés és felsőoktatás reformját. Elfogadták az egész életen át tartó tanulás korszerűsített stratégiáját, nem hoztak azonban konkrét intézkedéseket a magasabb részvételi arány biztosítása érdekében.
            
         
               (15)
            
            
               A társadalom peremére szorult közösségek, például a romák jórészt kiszorultak a munkaerőpiacról és az oktatási rendszer főáramából, és jelentős kihasználatlan munkaerő-piaci potenciált jelentenek a szlovák gazdaságban. E probléma kezelése érdekében Szlovákiának fokoznia kell a társadalom peremére szorult csoportok eredményesebb oktatására irányuló erőfeszítéseket és a felnőtt korúak reintegrációját célzó törekvéseket.
            
         
               (16)
            
            
               Szlovákia jelentősen javította a közbeszerzési szabályozás és az igazságszolgáltatás átláthatóságát, bár a bírósági eljárások továbbra is hosszadalmasak és költségesek. A közintézmények általános minősége és kapacitása ennek ellenére továbbra is gyenge. Hiányzik a közigazgatás stratégiai megközelítése, a közigazgatásban túl gyors a munkaerő rotációja, és nem elégséges a kapacitásépítés mértéke, ami akadályozza a szakpolitikák kialakítását és végrehajtását, valamint a közszolgáltatások teljesítését.
            
         
               (17)
            
            
               Szlovákia számos vállalást tett az Euro Plusz Paktum keretében. E vállalások, valamint a 2011-ben tett vállalások végrehajtására irányuló intézkedések a foglalkoztatás növelését, a versenyképesség fokozását, az államháztartás fenntarthatóságának javítását és a pénzügyi stabilitás erősítését célozzák. A Bizottság értékelte az Euro Plusz Paktum keretében tett vállalásokat. Az ajánlások figyelembe veszik ennek az értékelésnek az eredményeit.
            
         
               (18)
            
            
               Az európai szemeszterrel összefüggésben a Bizottság elvégezte Szlovákia gazdaságpolitikájának átfogó elemzését. Értékelte a stabilitási programot és a nemzeti reformprogramot. Figyelembe vette nemcsak a programoknak Szlovákia fenntartható költségvetési és társadalmi-gazdasági politikája szempontjából való jelentőségét, hanem azt is, hogy azok megfelelnek-e az uniós szabályoknak és iránymutatásoknak, tekintve, hogy az Unió átfogó gazdasági kormányzását uniós szempontoknak a jövőbeli nemzeti döntésekbe való beépítésével kell megerősíteni. A Bizottság európai szemeszter keretében tett ajánlásait az alábbi 1–7. ajánlás tükrözi.
            
         
               (19)
            
            
               A Tanács ezen értékelés fényében megvizsgálta Szlovákia stabilitási programját. Véleményét (6) különösen az alábbi 1. ajánlás tükrözi,
            
         AJÁNLJA, hogy Szlovákia a 2012–2013-as időszakban tegyen intézkedéseket a következők érdekében:
   
               1.
            
            
               A túlzott hiány tartós megszüntetése és a túlzotthiány-eljárás keretében elfogadott tanácsi ajánlásokban meghatározott strukturális kiigazítás érdekében 2012-ben hozzon további intézkedéseket, 2013-ban pedig határozza meg a további szükséges intézkedéseket. Hajtson végre célzott kiadáscsökkentést a növekedést elősegítő kiadások megőrzése mellett, és fokozza a közkiadások hatékonyságának növelése érdekében tett erőfeszítéseket. Ezt követően hajtson végre megfelelő strukturális kiigazítást a középtávú célkitűzés felé tett elégséges haladás és ezenbelül a kiadási referenciaérték betartása érdekében. Gyorsítsa fel a Költségvetési Tanács felállítását, és fogadja el a kiadások felső határára vonatkozó jogszabályokat.
            
         
               2.
            
            
               Javítsa az adózási fegyelmet, különösen a hozzáadottértékadó-beszedés hatékonyságának javítása révén; csökkentse a különböző foglalkoztatási típusok esetében a munkavégzést terhelő adók tekintetében fennálló torzulásokat; az ingatlanadót tegye függővé az ingatlan piaci értékétől; támaszkodjon erőteljesebben a környezetvédelmi adókra.
            
         
               3.
            
            
               Folytassa a felosztó-kirovó nyugdíjpillér kiigazítását, mindenekelőtt az indexálási mechanizmus módosításával, a nyugdíjkorhatár és a várható élettartam közötti közvetlen kapcsolat megteremtésével és a demográfiai változásokat tükröző fenntarthatósági tényezőnek a nyugdíjszámítási képletbe történő beépítésével. Biztosítsa továbbá a tőkefedezeti pillér stabilitását és életképességét.
            
         
               4.
            
            
               Fokozza az állami foglalkoztatási szolgálatok adminisztratív kapacitását az aktív munkaerő-piaci intézkedések célirányosságának, előkészítésének és értékelésének javítása érdekében, hogy így személyre szabottabb foglalkoztatási szolgáltatások álljanak rendelkezésre a munkanélküli fiatalok, a tartósan munkanélküliek, az idősebb munkavállalók és a nők számára. Biztosítsa gyermekgondozási létesítmények rendelkezésre állását. Csökkentse az alacsony jövedelműek adóterheit, és módosítsa a juttatások rendszerét.
            
         
               5.
            
            
               Fogadja el és hajtsa végre az ifjúsági cselekvési tervet, különös tekintettel az oktatás és a szakképzés minőségét és munkaerő-piaci relevanciáját érintő intézkedésekre, ideértve a tanulószerződéses gyakorlati képzési rendszer bevezetését. A minőségbiztosítás és az eredményorientáltság megerősítésével javítsa a felsőoktatás minőségét.
            
         
               6.
            
            
               Lépjen fel aktívan a kiszolgáltatott helyzetben lévő csoportok, többek között a romák oktatáshoz és iskola előtti neveléshez való hozzáférésének és az oktatás minőségének javításáért. A munkaerő-piaci aktivitást célzó intézkedések, célzott foglalkoztatási szolgáltatások, második esélyt nyújtó oktatás és rövid ciklusú szakképzés révén biztosítsa a felnőtt korúak munkaerő-piaci reintegrációját.
            
         
               7.
            
            
               Erősítse meg a közszolgálat minőségét, egyebek mellett az emberi erőforrások hatékonyabb kezelése és az analitikai kapacitások megerősítése révén. Csökkentse tovább a bírósági eljárások időtartamát, és erősítse meg a Közbeszerzési Hivatal, mint független testület szerepét.
            
         
      Kelt Brüsszelben, 2012. július 10-én.
      
         
            a Tanács részéről
         
         
            az elnök
         
         V. SHIARLY
      
   
   
      (1)  HL L 209., 1997.8.2., 1. o.
   
      (2)  2012-re érvényben tartja a tagállamok foglalkoztatáspolitikáira vonatkozó iránymutatásokról szóló, 2012. április 26-i 2012/238/EU tanácsi határozat (HL L 119., 2012.5.4., 47. o.).
   
      (3)  HL C 272., 2011.9.15., 1. o.
   
      (4)  HL L 306., 2011.11.23., 25. o.
   
      (5)  A Bizottság szolgálatai által a programban megadott információk alapján a közösen elfogadott módszertan alkalmazásával újraszámított, egyszeri és ideiglenes intézkedésektől mentes, ciklikusan kiigazított egyenleg.
   
      (6)  Az 1466/97/EK rendelet 5. cikkének (2) bekezdése szerint.